**Prilog I**

**OPIS POSLOVA**

NABAVA USLUGA EVALUACIJE DNSH ZAHTJEVA U DIJELU NPOO MINISTARSTVA POLJOPRIVREDE

**PROJEKT**

npoo c1.5. r1-I1 IZGRADNJA I OPREMANJE LOGISTIČKO-DISTRIBUTIVNIH CENTARA ZA VOĆA I POVRĆE

npoo C1.5. R4-i1 INFRASTRUKTURNO OPREMANJE BANKE HRANE I POSEREDNIKA U LANCU DONIRANJA HRANE

**POSLOVNI KORISNIK**

MINISTARSTVO POLJOPRIVREDE

**OPIS POSLA: NABAVA USLUGA EVALUACIJE DNSH ZAHTJEVA U DIJELU NPOO MINISTARSTVA POLJOPRIVREDE**

1. **Uvod**

Sukladno Odluci o sustavu upravljanja i praćenju provedbe aktivnosti u okviru Nacionalnog plana oporavka i otpornosti 2021. – 2026. („Narodne novine“, broj 78/21, dalje u tekstu: NPOO), Ministarstvo poljoprivrede je tijelo državne uprave nadležno za potkomponentu NPOO-a C.1.5 Unaprjeđenje korištenja prirodnih resursa i jačanje lanca opskrbe hranom. U okviru ove potkomponente NPOO-a predviđene su reformske mjere za koje su javni pozivi za dostavu projektnih prijedloga objavljeni ili su u pripremi za objavu.

Sukladno pravilima sadržanim u NPOO jedan od kriterija prihvatljivosti projekta je da „projekt poštuje načelo DNSH („ Do No Significant Harm“ /“ne nanosi značajnu štetu“) te su navedeni kriteriji ocjene koji se primjenjuju. Prijavitelji na javne pozive moraju dokazati usklađenost prijedloga projekta s načelom „ne nanosi značajnu štetu“ (DNSH).

Uredbom o uspostavi Mehanizma za oporavak i otpornost (*Uredba (EU) 2021/241 Europskog parlamenta i Vijeća od 12. veljače 2021. o uspostavi Mehanizma za oporavak i otpornost*) predviđeno je da se nijednom mjerom uključenom u plan za oporavak i otpornost ne smije nanijeti značajna šteta okolišnim ciljevima. Svaka mjera (tj. svaka reforma i svako ulaganje) u okviru NPOO treba biti usklađena s načelom nenanošenja značajne štete.

Za potrebe Uredbe o Mehanizmu za oporavak i otpornost nenanošenje značajne štete treba tumačiti u smislu članka 17. Uredbe o taksonomiji (*Uredba (EU) 2020/852 o uspostavi okvira za olakšavanje održivih ulaganja utvrđivanjem sustava klasifikacije (ili „taksonomije”) za okolišno održive gospodarske djelatnosti*). U tom je članku definirano što predstavlja „značajnu štetu” za šest okolišnih ciljeva obuhvaćenih Uredbom o taksonomiji:

1. smatra se da djelatnost značajno šteti ublažavanju klimatskih promjena ako dovodi do bitnih emisija stakleničkih plinova;

2. smatra se da djelatnost značajno šteti prilagodbi klimatskim promjenama ako dovodi do povećanog štetnog učinka trenutačne klime i očekivane buduće klime na samu tu djelatnost ili na ljude, prirodu ili imovinu;

3. smatra se da djelatnost značajno šteti održivoj uporabi i zaštiti vodnih i morskih resursa ako je štetna za dobro stanje ili dobar ekološki potencijal vodnih tijela, među ostalim površinskih i podzemnih voda ili za dobro stanje okoliša morskih voda;

4. smatra se da djelatnost značajno šteti kružnom gospodarstvu, uključujući sprečavanje nastanka otpada i recikliranje, ako dovodi do znatne neučinkovitosti u uporabi materijala ili u izravnoj ili neizravnoj uporabi prirodnih resursa ili ako znatno povećava stvaranje, spaljivanje ili odlaganje otpada ili ako dugoročno odlaganje otpada može uzrokovati bitnu i dugoročnu štetu za okoliš;

5. smatra se da djelatnost značajno šteti sprečavanju i kontroli onečišćenja ako dovodi do znatnog povećanja emisija onečišćujućih tvari u zrak, vodu ili zemlju;

6. smatra se da djelatnost značajno šteti zaštiti i obnovi bioraznolikosti i ekosustava ako je u znatnoj mjeri štetna za dobro stanje i otpornost ekosustava ili je štetna za stanje očuvanosti staništa i vrsta.

Nastavno na navedeno, Ministarstvo poljoprivrede ima potrebu za angažmanom dva stručnjaka za područje procjene usklađenosti projekata sa zahtjevima DNSH načela.

1. **Predmet nabave**

Predmet nabave je nabava usluga evaluacije DNSH zahtjeva u dijelu NPOO Ministarstva poljoprivrede, odnosno projekata sufinanciranih iz Nacionalnog plana oporavka i otpornosti (NPOO) u nadležnosti Ministarstva poljoprivrede. To uključuje sljedeće investicije:

• Investicija C.1.5.R1-I1 – Izgradnja i opremanje logističko-distributivnih centara (LDC) za voće i povrće. Projekt uključuje izgradnju i opremanje novih objekata logističko-distributivnih centara za voće i povrće.

• Investicija C.1.5.R4-I1 – Infrastrukturno opremanje banke hrane i posrednika u lancu doniranja hrane. Projekt uključuje uređenje-adaptaciju i opremanje postojećih skladišnih prostora.

Navedene investicije provode se temeljem javnih poziva za dostavu projektnih prijedloga. Poziv na dostavu projektnih prijedloga za dodjelu bespovratnih sredstava za investiciju C.1.5.R1-I1 je objavljen 14. travnja 2022. u modalitetu trajnog poziva do iskorištenja raspoloživih EU sredstava iz Mehanizma za oporavak i otpornost. U Pozivu je predviđena mogućnost da podnositelj prijave dostavi projektni prijedlog na pregled Ministarstvu poljoprivrede prije podnošenja prijave u sustavu eNPOO. Ministarstvo će dati mišljenje o spremnosti projektnog prijedloga koje može uključiti i prijedloge za poboljšanje, ali isto ne jamči prijavitelju da njegov projekti prijedlog neće biti isključen iz postupka dodjele. U ovoj fazi pregleda projektne dokumentacije je Ministarstvu potrebna procjena usklađenosti projektnog prijedloga sa zahtjevima DNSH načela od strane stručnjaka koji neće biti angažiran za procjenu usklađenosti projektnog prijedloga sa zahtjevima DNSH načela u fazi postupka dodjele bespovratnih sredstava nakon podnošenja projektnog prijedloga u sustavu eNPOO. Poziv na dostavu projektnih prijedloga za dodjelu bespovratnih sredstava za investiciju C.1.5.R4-I1 je u fazi upućivanja u savjetovanje sa zainteresiranom javnošću te ne predviđa pregled projektne dokumentacije prije podnošenja prijave u sustav eNPOO već samo u postupku dodjele bespovratnih sredstava odnosno nakon podnošenja projektnog prijedloga u sustavu eNPOO.

Za provedbu navedenih investicija potrebne su usluge dva stručnjaka za procjenu usklađenosti projektnih prijedloga s DNSH načelom pri čemu je bitno da kod investicije C.1.5.R1-I1 isti stručnjak ne provjerava projektni prijedlog u fazi pregleda projektne dokumentacije prije podnošenja prijave u sustav eNPOO i u fazi dodjele bespovratnih sredstava nakon podnošenja projektnog prijedloga u sustavu eNPOO.

Okvirni procijenjeni broj projektnih prijedloga/potrebnih evaluacija je 45 projekata:

* Investicija C.1.5.R1-I1 – Izgradnja i opremanje logističko-distributivnih centara (LDC) za voće i povrće – 15 projekata (uključujući pregled projektnog prijedloga prije podnošenja prijave u sustavu eNPOO i evaluaciju projektnog prijedloga u fazi dodjele bespovratnih sredstava nakon podnošenja u sustavu eNPOO),
* Investicija C.1.5.R4-I1 – Infrastrukturno opremanje banke hrane i posrednika u lancu doniranja hrane – 30 projekata.

Cijenu u Troškovniku (Prilog III) je potrebno iskazati po jedinici/jednoj evaluaciji projektnog prijedloga, zasebno za svaku investiciju, sukladno opsegu i složenosti pregleda dokumentacije.

1. **Opis usluge:**

Usluga uključuje obavljanje sljedećih poslova:

* evaluacija projektnog prijedloga (projekta) - izgradnja logističko-distributivnih centara za voće i povrće;
* evaluacija projektnog prijedloga (projekta) - adaptacija skladišnih prostora za posrednike u lancu doniranja hrane i banku hrane
* izrada stručnog obrazloženog mišljenja o usklađenosti svakog projekta sa zahtjevima DNSH načela.
1. **Planiran okvirni broj projektnih prijedloga**: 45
2. **Mjesto izvršenja usluge:**

Usluga će se izvršiti na lokaciji Izvršitelja koji je dužan osigurati uredski prostor te opremu za rad stručnjaka. Sve troškove koji proizlaze iz obveze Izvršitelja da osigura tehničku podršku u radu stručnjacima, uključujući i troškove pripreme svih isporučevina prema Naručitelju, Ponuditelj je u obvezi uključiti u iznos jedinične cijene u Troškovniku (Prilogu III) te se isti neće obračunavati i plaćati zasebno.

1. **Rok izvršenja usluge:**

Usluga će se izvršavati od datuma potpisa narudžbenice do kraja obrade svih projektnih prijava koje podliježu ocjeni usklađenosti s načelom DNSH.